Joka kolmas suomalainen sanoo ilmasto- ja ympäristökysymysten vaikuttavan vaateostoksiinsa, selviää Suomen Tekstiili & Muoti ry:n teettämästä kuluttajatutkimuksesta. Kaksi kolmasosaa kuluttajista ei siis pohdi ilmastoasioita vaatteita hankkiessaan.

DEMOKRAATTI/STT Demokraatti

Vastuullisuus- ja ilmastokysymykset merkitsevät naisille enemmän kuin miehille. Eniten vastuullisuus ja ilmasto kiinnostavat 18–29-vuotiaita sekä 60–75-vuotiaita naisia, ja vähiten niitä miettivät vaateostoksilla 45–59-vuotiaat miehet.

Vajaa kolmannes vastaajista sanoo suosivansa suomalaisia vaatemerkkejä. Kaksi viidestä kertoo, että ostaisi enemmän suomalaismerkkien tuotteita, jos niitä olisi saatavilla paremmin.

Suomalainen kuluttaja 2020 -tutkimuksen tiedonkeruun toteutti Norstat nettipaneelina viime syksynä. Vastaajia oli 2 000.